Document ID: 31998R2039

RÅDETS FORORDNING (EF) Nr. 2039/98 af 24. september 1998 om ændring af forordning (EF) nr. 1890/97 og (EF) nr. 1891/97 om indførelse af en endelig antidumping- og udligningstold på importen af opdrættede atlanterhavslaks med oprindelse i Norge
RÅDET FOR DEN EUROPÆISKE UNION HAR -
under henvisning til traktaten om Den Europæiske Union,
under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 8, stk. 9, og artikel 9,
under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab (2), særlig artikel 13, stk. 9, og artikel 15,
under henvisning til forslag fremsat af Kommissionen efter høring af det rådgivende udvalg, og
ud fra følgende betragtninger:
A. PROCEDURE
(1) Den 31. august 1996 oplyste Kommissionen i to særskilte meddelelser i De Europæiske Fællesskabers Tidende, at den havde indledt en antidumpingprocedure (3) og en antisubsidieprocedure (4) vedrørende importen af opdrættede atlanterhavslaks med oprindelse i Norge.
(2) Kommissionen indhentede og efterprøvede alle oplysninger, som den anså for nødvendige for sine endelige konklusioner. Det blev som følge af denne undersøgelse fundet godtgjort, at der skulle træffes endelige antidumping- og udligningsforanstaltninger for at fjerne dumpingens og subsidieringens skadelige virkninger. Alle interesserede parter blev underrettet om resultaterne af undersøgelsen og fik lejlighed til at fremsætte deres bemærkninger dertil.
(3) Den 26. september 1997 traf Kommissionen afgørelse 97/634/EF (5) om godtagelse af tilsagn, som var afgivet i forbindelse med de ovennævnte to procedurer af de eksportører, der er nævnt i bilaget til afgørelsen, og afsluttede undersøgelsen i forhold til disse.
(4) Rådet indførte samme dag ved forordning (EF) nr. 1890/97 (6) en antidumpingtold på 0,32 ECU pr. kg importeret opdrættet atlanterhavslaks med oprindelse i Norge. Importen af opdrættede atlanterhavslaks eksporteret af virksomheder, for hvis vedkommende der var godtaget et tilsagn, blev i henhold til forordningens artikel 1, stk. 2, fritaget for nævnte told.
(5) Ligeledes samme dag indførte Rådet ved forordning (EF) nr. 1891/97 (7) en udligningstold på 3,8 % på importen af opdrættede atlanterhavslaks med oprindelse i Norge. Importen af opdrættede atlanterhavslaks eksporteret af virksomheder, for hvis vedkommende der var godtaget et tilsagn, blev i henhold til artikel 1, stk. 2, i forordningen fritaget for denne told.
(6) De ovennævnte forordninger indeholdt de endelige resultater og konklusioner vedrørende alle aspekter ved undersøgelserne.
B. TILBAGETRÆKNING AF TILSAGN
(7) Som led i sin overvågning af de tilsagn, der var afgivet af de norske eksportører, fandt Kommissionen det efterhånden godtgjort, at en række eksportører ikke havde foretaget noget salg til Det Europæiske Fællesskab i flere indberetningskvartaler i træk. I forbindelse med kontrollen erklærede nogle af disse virksomheder desuden, at de ikke havde eksporteret i referenceperioden for de oprindelige undersøgelser, som havde ført til de foreliggende antidumping- og udligningsforanstaltninger, og at de ikke havde indgået bindende kontraktlige forpligtelser til at gøre det i den nærmeste fremtid.
(8) Kommissionen underrettede de berørte parter om disse resultater og påpegede, at virksomhederne på denne baggrund ikke kunne optræde som eksportører i henhold til forordning (EF) nr. 384/96, i det følgende benævnt »den grundlæggende antidumpingforordning«, og forordning (EF) nr. 2026/97, i det følgende benævnt »den grundlæggende antisubsidieforordning«. Desuden blev det meddelt disse parter, at en opretholdelse af de afgivne tilsagn under disse omstændigheder ville være administrativt belastende for Kommissionen med hensyn til overvågning. Endvidere blev det meddelt parterne, at de atter kunne afgive et tilsagn som nye eksportører i henhold til artikel 2 i forordning (EF) nr. 1890/97 og artikel 2 i forordning (EF) nr. 1891/97, forudsat at de relevante betingelser var opfyldt. Anmodninger fra disse parter i henhold til de nævnte artikler ville blive behandlet hurtigt. Følgende virksomheder trak derfor frivilligt deres tilsagn tilbage:
TABELPOSITION
(9) I henhold til artikel 8, stk. 9, i den grundlæggende antidumpingforordning og artikel 13, stk. 9, i den grundlæggende antisubsidieforordning var der ikke yderligere behov for at give disse parter mulighed for at fremsætte bemærkninger, eftersom de selv havde trukket deres tilsagn tilbage.
C. ENDELIGE FORANSTALTNINGER OG TOLDSATS
(10) Efter at de pågældende virksomheder har trukket deres tilsagn tilbage, er de ikke længere berettiget til fortsat at nyde godt af en fritagelse for antidumping- og udligningstolden.
(11) I henhold til artikel 8, stk. 9, i forordning (EF) nr. 384/96 fastsættes antidumpingtolden på grundlag af resultaterne af den undersøgelse, som førte til tilsagnene. I den foreliggende sammenhæng og på baggrund af betragtning 107 i forordning (EF) nr. 1890/97 anses det for rimeligt at fastsætte den endelige antidumpingtold til 0,32 ECU pr. kg af varens nettovægt.
(12) I henhold til artikel 13, stk. 9, i forordning (EF) nr. 2026/97 fastsættes udligningstolden på grundlag af resultaterne af den undersøgelse, som førte til tilsagnene. Under de foreliggende omstændigheder og på baggrund af betragtning 149 i forordning (EF) nr. 1891/97 anses det for rimeligt at fastsætte den endelige udligningstold til 3,8 %.
D. ÆNDRING AF BILAGENE TIL FORORDNING (EF) Nr. 1890/97 OG FORORDNING (EF) Nr. 1891/97
(13) Bilagene til forordning (EF) nr. 1890/97 og (EF) nr. 1891/97, hvori de parter, der er fritaget for told, er opført, bør ændres, således at fritagelsen af de virksomheder, der er anført i bilag I til nærværende forordning, ophæves.
(14) Det bemærkes, at Kommissionen i overensstemmelse dermed har ændret bilaget til afgørelse 97/634/EF om godtagelse af tilsagn fra de virksomheder, der er opført deri -
UDSTEDT FØLGENDE FORORDNING:
Artikel 1
Bilaget til forordning (EF) nr. 1890/97 erstattes af bilag II til nærværende forordning.
Artikel 2
Bilaget til forordning (EF) nr. 1891/97 erstattes af bilag II til nærværende forordning.
Artikel 3
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. september 1998.

Labels: 3
4
18
6